**מלחמת וייטנאם** היא מיני סדרה בת 10 פרקים משנת 2017 העוסקת במלחמת וייטנאם. הסדרה הופקה עבור רשת הטלוויזיה האמריקאית PBS ובוימה על ידי קן ברנס ולין נוביק. הפרק הראשון של הסדרה שודר בארצות הברית ב-17 בספטמבר 2017.

הפקה
----

את הסדרה הפיקו קן ברנס ולין נוביק, ששיתפו בעבר פעולה במספר פרויקטים דוקומנטריים, למשל "The War", מיני סדרה משנת 2007 אשר עסקה בקורות מלחמת העולם השנייה והשפעתה על החברה האמריקאית. בשנת 1990, ביים ברנס את סדרת הטלוויזיה התיעודית "The Civil War" אשר עסקה במלחמת האזרחים האמריקנית וזכתה בפרסים רבים.

במהלך עבודת התחקיר על הסדרה, שארכה כשש שנים, אספו תחקירני הסדרה קטעי ארכיון כתובים ומצולמים ב-13 מדינות, עברו על כמאה אלף צילומי סטילס (מתוכם השתמשו ב–1,500 בסדרה) ועל כ-1,500 שעות של קטעי וידאו. בסך הכול, ארכה הפקת הסדרה כעשר שנים בעלות בעלות של 30 מיליון דולר.

כחלק מתהליך ההפקה, קיימו התחקירנים ראיונות עם כאלף אנשים. לאחר סיום סבב הראיונות, שולבו בסדרה ראיונות עם 79 אנשים, בהם לוחמים לשעבר שנטלו חלק במלחמה, הן מהצד האמריקאי והן מהצד הווייטנאמי. כמו כן רואיינו אזרחים וייטנאמים מהצפון ומדרום המדינה שחלקו את חוויותיהם. ברנס ונוביק נמנעו באופן מכוון משילוב מרואיינים מפורסמים ובעלי שם, דוגמת הנרי קיסינג'ר, ג'ון מקיין, על אף מעורבותם במלחמה. הסיבה לכך היא רצונם של הבמאים לתת נקודת מבט אישית של המלחמה כפי שחוו אותה הלוחמים והאזרחים הפשוטים. יחד עם זאת, הסדרה משלבת צילומים רבים של שני האישים מתקופת המלחמה, כולל הסרטון שצפון וייטנאם פרסמה של מקיין בשבי.

שידורים וגרסאות
---------------

בארצות הברית שודרו הפרקים בערוץ PBS באורך המלא, כאשר כל פרק נמשך בין 1:22 לבין 1:54 שעות. בממלכה המאוחדת שודרה הסדרה בערוץ BBC בגרסה מקוצרת, במשך של 55 דקות לכל פרק.

בישראל שודרה הגרסה המקוצרת של הסדרה, בתחילה בערוץ yes דוקו החל מ-3 בדצמבר 2017, ובהמשך בערוץ כאן 11, החל מ-28 ביולי 2018.

פרקים
-----

בסדרה עשרה פרקים באורך כולל של 17 שעות ו-25 דקות.

|  | שם הפרק | משך הפרק | שנים רלוונטיות |
| --- | --- | --- | --- |
| 1 | Déjà Vu | 1:22 שעות | 1858–1961 |
| 2 | Riding the Tiger | 1:24 שעות | 1961–1963 |
| 3 | The River Styx | 1:54 שעות | ינואר 1964 - דצמבר 1965 |
| 4 | Doubt | 1:54 שעות | ינואר 1966 - יוני 1967 |
| 5 | This Is What We Do | 1:25 שעות | יולי 1967 - דצמבר 1967 |
| 6 | Things Fall Apart | 1:24 שעות | ינואר 1968 - יולי 1968 |
| 7 | Chasing Ghosts | 1:47 שעות | יוני 1968 - מאי 1969 |
| 8 | The History of the World | 1:49 שעות | אפריל 1969 - מאי 1970 |
| 9 | A Disrespectful Loyalty | 1:49 שעות | מאי 1970 - מרץ 1973 |
| 10 | The Weight of Memory | 1:47 שעות | מרץ 1973 והלאה |

קישורים חיצוניים
----------------

* 

* אתר האינטרנט הרשמי של מלחמת וייטנאם (באנגלית)

* "מלחמת וייטנאם", במסד הנתונים הקולנועיים IMDb (באנגלית)

* "מלחמת וייטנאם", באתר נטפליקס

* "מלחמת וייטנאם", באתר Metacritic (באנגלית)

* "מלחמת וייטנאם", במסד הנתונים הקולנועיים KinoPoisk (ברוסית)
* נעם תיבון‏, המלחמה שכולנו נפסיד בה, באתר וואלה!‏, 5 בינואר 2018

הערות שוליים
------------

1. ↑  THE VIETNAM WAR, A New Film By Ken Burns and Lynn Novick, to Air Fall 2017 on PBS, pbs.org, Jan 6, 2017
2. ↑  Mark Lawson, The 50 best TV shows of 2017: No 9 The Vietnam War,  theguardian.com, December 7, 2017
3. 1 2  Jennifer Schuessler, Ken Burns and Lynn Novick Tackle the Vietnam War, nytimes.com, September 1, 2017
4. ↑  רון מיברג, "מלחמת וייטנאם": "18 שעות שקרעו אותי לגזרים, ישבתי ובכיתי כמו ילד", באתר מעריב, 18 בנובמבר 2017

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 00b0d92e-38ae-4880-8111-1f926d2460af

 |